Dragi učenici, poštovani roditelji, cijenjeni uzvanici,

posebno mi je zadovoljstvo, večeras otvoriti ovu našu malu svečanost kojom obilježavamo 50 godina rada Osnovne škole Gornje Vrapče.

Pučka škola u Gornjem Vrapču osnovana je još davne 1863. godine pri Župi Sv. Barbare, dakle, prije više od 150 godina. Obuhvaćala je sva naselja uz potok Vrapčak, od Gornjeg Vrapča do Jaruna. Nova škola izgrađena je 1965. godine na današnjoj adresi. Nju su pohađali stanovnici Gornjeg Vrapča.

Osnivanje škole u nekom naselju ima veliku važnost i oblikuje svakodnevni život njegovih žitelja.

Učitelji nisu tu samo da bi djecu učili čitati i pisati. Oni su socijalno uključeni da bi promicali interes i boljitak svog okruženja. Od prvih početaka djelovanja škole u našem kraju do danas učitelj nije samo učitelj već i čovjek koji dobro poznaje mjesto u kojem radi u svakom pogledu. Još od samih početaka rada prve škole u Gornjem Vrapču učitelji su promatrali i bilježili te izvještavali o potrebama i položaju naselja u kojem su djelovali, kakvoći zemljišta, podneblju, flori i fauni ovoga kraja, proizvodima ljudi, njihovim običajima, kulturi stanovanja, odjeći, nošnji, hrani, ćudorednosti, zdravstvenom stanju, o bogatstvu i siromaštvu, o zakonima, sigurnosti, događajima. Kroz sve to učitelji su i onda, ali i danas, oblikovali svakodnevni život svojih učenika i njihovih obitelji.

Kako bismo obilježili ovaj značajan jubilej i dali primjeren pijetet značenju učitelja u našem naselju, izdali smo monografiju škole. Monografiju će vam za nekoliko minuta promovirati njezina glavna urednica, naša knjižničarka, Ani Grbin Janović. Stoga neću puno opisivati što se sve u njoj nalazi.

Htjela bih sad reći nekoliko riječi o smjeru u kojem je škola krenula unazad nekoliko godina.

Danas, kada razmišljam o ulozi naše škole u životima naših učenika, ne mogu ne ustvrditi da je ona i dalje velika. Usputna gesta naših osmaša kojoj sam svjedočila ove zime kada su profesorici ponudili pomoć u čišćenju snijega s njezina automobila ispunjava me pozitivnim mislima i ponosom. Nije to samo rezultat dobrog kućnog odgoja. U toj gesti se ogleda opća kultura naše škole, pozitivna povezanost učenika s njihovom profesoricom i njihovo međusobno uvažavanje. To je nešto što smo izgradili u školi i što nastojimo održati. Nastojimo očuvati i ojačati odgojnu ulogu naše škole, a ne samo obrazovnu, i djelovati na dobrobit našeg okruženja, ali i domovine u cjelini. Intenzivirali smo humanitarni rad. Naši učenici ne samo da se rado odazivaju potrebitima i prikupljaju pomoć, kao što smo to učinili prije godinu dana za Gunju, već se imaju običaj okupiti kako bi ispekli kolače i odnijeli ih štićenicima doma za nezbrinutu djecu te se tamo družili se s njima. Moto naših učiteljica glasi: „Ne moraju svi biti odlični učenici, ali svi moraju biti odlični ljudi!“

Intenzivirali smo i obrazovni rad s učenicima, koji nastojimo prilagoditi njihovim individualnim potrebama. Uvodimo brojne nove oblike rada i postižemo zapažene rezultate u vrlo širokom spektru različitih područja. Neke od naših najvećih uspjeha u obrazovnom radu s djecom ćemo vam predstaviti i večeras.

Ponosna sam što naši učenici osvajaju brojne nagrade na natjecanjima. Stoga mi dopustite da one najbolje sad pozovem da mi se ovdje pridruže da vam ih predstavim, zajedno s njihovim mentoricama. Svim učenicima i njihovim mentoricama ću uručiti i nagradu Grada Zagreba koja im je dodijeljena povodom njihovog uspjeha na natjecanjima. Stoga molim gospodina Slavka Borca da mi se pridruži kako bismo im to zajedno uručili.

Prvo pozivam učenicu Paulu Šalković koja je na Županijskom natjecanju iz astronomije osvojila drugo mjesto. Njezina mentorica bila je kolegica Ivana Gugić.

Sada pozivam učenika Domagoja Sabolića koji je osvojio 2. mjesto na Županijskom natjecanju iz informatike, i njegovu mentoricu Anu Budojević. Domagoj je pozvan i na Državno natjecanje gdje je osvojio sedmo mjesto.

Zatim je tu i vrlo uspješna ekipa prve pomoći koja je, također, na Županijskom natjecanju osvojila prvo mjesto, a na Državnom četvrto. Neka mi se pridruže Klara Radić, Tena Stunić, Ivana Egić, Marija Hibšer, Filip Lončarić i Josipa Prskalo te njihova mentorica Katarina Iličić.

Posebna mi je čast pozvati ekipu našeg debatnog kluba. To su Paula Djaković, Eva Kukolja i Paula Šalković. Molim i mentoricu da nam se pridruži, Ani Grbin Janović. Osvojili su prvo mjesto ekipno na Županijskom natjecanju, a učenica Paula Šalković je pojedinačno osvojila drugo mjesto, dok je Paula Djaković osvojila prvo mjesto kao najbolja govornica grada Zagreba. Isti tim je pozvan i na Državno natjecanje, a tamo su sve „pomeli“. Osvojili su prvo mjesto ekipno, a Paula Djaković je proglašena najboljom govornicom u Hrvatskoj. Sa zadovoljstvom vam uručujem ove nagrade.

Osim ovako lijepih rezultata na natjecanjima, možemo se pohvaliti s nekoliko vrlo uspješno provedenih velikih projekata. Tu bih prije svega izdvojila projekt postavljanja mjuzikla Footloose. Projekt je imao vrlo uspješnu premijeru i jednu izvedbu u Gornjem Vrapču. Međutim to nije sve, za taj projekt čulo se i u Europi, jer je kolegica Ana Budojević koja ga je inicirala s njim sudjelovala na ODSovom natjecanju i osvojila prvo mjesto na nacionalnoj razini, a na europskoj razini je bila među najboljima.

Zatim bih navela vrlo uspješan projekt Povezivanje, koji je inicirala i provela kolegica Andrea Škribulja Horvat, kroz koji je u suradnji s Osnovnom školom Marije Jurić Zagorke postavljena izložba radova naših učenika u Muzeju suvremene umjetnosti.

Sudjelovali smo i u nekoliko europskih projekata. Vodeću ulogu u otvaranju škole prema Europi preuzela je kolegica Ivana Gugić. Kroz projekt InGenious radovi naših učenika su zapaženi i nagrađeni na Ljetnoj školi u Splitu, a kolegica Ivana ih je prezentirala na završnoj konferenciji u Varšavi. Također, u sklopu tog projekta bila sam pozvana na višednevnu Akademiju za ravnatelje koja je održana u Štokholmu, u Švedskoj, prije godinu dana. Bila sam jedna od četiri ravnatelja iz Hrvatske i tamo sam uspješno predstavila rad naše škole.

Sudjelujemo u i programu Scientix u sklopu kojeg sam nedavno prisustvovala prezentaciji učionice budućnosti te višednevnoj obuci za ravnatelje u Briselu. Od 120 pristiglih prijava, kao jedinu predstavnicu Hrvatske, pozvali su mene.

Sve navedeno upućuje na jedan novi smjer u kojem je krenula naša škola. Od male seoske škole sa svega nekoliko razreda, prije 150 godina, do male prigradske škole danas, koja je prepoznatljiva u Europi. Kotač zamašnjak je pokrenut i grabi velikim zamahom prema naprijed. Vjerujem da sada više ne može biti zaustavljen. Sve to radimo imajući na umu dobrobit naših učenika i našeg naselja. Otvaramo im nova vrata, nove vidike. Stvaramo kod njih percepciju pripadnosti zajednici velikih Europskih naroda. Otvaramo im svijet. Naši učenici putuju u Austriju, odlaze u posjet svojim vršnjacima u veličanstveni Istambul iz kojeg se vraćaju prepuni pozitivne energije i lijepih dojmova.

S najavom nastavka ovakvog rada, završila bih ovo svoje večerašnje izlaganje.

I sretna nam svima 50 obljetnica naše škole!

Pozivam sad kolegicu Ani Grbin Janović da promovira monografije naše škole.